मैत्रेयी पुष्पा के उपन्यासों में सामाजिक मूल्य

मानव समाज का अभिन्न अंग है। मानव समाज के नियमों और आदर्शों के साथ रहकर नियंत्रित जीवन जीता है। जीन्हे सामाजिक मूल्य कहते हैं। जो समय के साथ बदलते रहते हैं। हमारे देश में औद्योगिकरण, पाश्चात्य सभ्यता का अनुकरण, शिक्षा का प्रसार, समाज सुधारकों के प्रयत्न, वैश्वीकरण आदि के प्रभावों से परंपरागत मूल्यों में परिवर्तन हुआ। जिससे मानव के स्वभाव एवं व्यवहार में परिवर्तन दिखाई दिया और सामाजिक जीवन में परिवर्तन हुआ। जिसके फलस्वरूप मानव के दृष्टिकोण में परिवर्तन आया। रूडिगर तक परंपराएं टूटने लगी जिससे पुराने और नये मूल्यों में संघर्ष हुआ। इस संघर्ष का प्रभाव हमें पारिवारिक संबंध, स्त्री-पुरुष संबंध, दांपत्य संबंध, व्यक्तिगत संबंध, सामाजिक संबंधों में दिखाई देता है। यह परिवर्तन ही बदलते हुए सामाजिक मूल्यों की अभिव्यक्ति है। इस प्रकार परंपरागत प्राप्त मूल्यों से भिन्न मूल्यों की प्रतिष्ठा जो समाज की प्रगति में सहायक बनती है सामाजिक चेतना कहलाती है। सामाजिक चेतना में तत्कालीन राजनीतिक, आर्थिक एवं धार्मिक परिस्थितियों को प्रक्षय मिलता है। समय के साथ सामाजिक मान्यताएं बदलती जाती है, तदनुसार सामाजिक चेतना में भी परिवर्तन होते रहते हैं। 
लेखक रूढ़िगत जड़ता से समाज और व्यक्ति को मुक्त कर सामाजिक चेतना लाने का प्रयास करता है । जिससे समाज विकास के पथ पर अग्रसर हो। इसी विचार से प्रेरित हो मैत्रेयी जी ने अपने उपन्यासों में परंपरागत रूढ़ियों और अप्रासंगिक मान्यताओं का विरोध किया है। मैत्रेयी जी की सभी रचनाओं में वे नए मूल्यों की स्थापना में सतत प्रयत्नशील दिखाई देती हैं। इन्होंने व्यक्ति और समाज के परिवर्तित संबंधों से उत्पन्न संघर्षों का चित्रण पूरी ईमानदारी के साथ किया है।

‘विज़न’ उपन्यास में उच्चवर्ग की डॉ. आभा का विवाह एक साधारण परिवार के डॉ. मुकुल से होता है। जिससे दोनों के विचारों में बहुत अंतर है। मुकुल के माता-पिता चाहते हैं कि डॉ. आभा अस्पताल को छोड़कर ससुराल के कामों में हाथ बटाये मगर डॉ. आभा अपना काम नहीं छोड़ना चाहती। जिससे दोनों के बीच तनाव बढ़ जाता है और उसे अपने अस्तित्व को बचाने के लिए संघर्ष करना पड़ता है अंत में मजबूर होकर तलाक मांगती है। यहाँ डॉ. आभा कैरियर को ध्यान में रखकर तलाक चाहती है। लेखिका यहाँ कहना चाहती है कि यह संघर्ष स्त्री के लिए ही करना दुर्भाग्य की बात है क्योंकि विवाह विच्छेदन से पति-पत्नी दोनों को समान रूप से हानि होती है। अतः यहाँ लेखिका विवाह का आदार करती है। साथ ही इस में परिवर्तन की ओर इशारा करती है। डॉ. आभा लिखती है कि- “हमारे मुल्क में पति अपनी पत्नी को पीट देता है तो नया क्या है ? मैं मानती हूं, तमाम स्त्रियां मार खाते-खाते जीवन यापन करती रहती है, मगर मुकुल तो तुम उन पतियों जैसा जाहिल थे, ना मैं उन पत्नियों जैसी लाचार.... मैं तुम्हारे उस खूंखार पुरुष पुरुषार्थ को नहीं झेल पाई। सारी डॉ. मुकल! वेरी सॉरी।” अतः यह डॉ. आभा अकेले जीवन बिताने को तैयार है जो कि मूल्यों में परिवर्तन का सूचक है। डॉ. आभा पुरानी रूढ़ियों को अस्वीकार कर आधुनिक विचारों वाली युवती के रूप में चित्रित हुई है।
‘इदन्नमम’ उपन्यास में ग्रामीण जन चेतित हो चुनाव का बहिष्कार करते हैं। क्योंकि यहां के उम्मीदवार राजा साहब पिछले दस वर्षों से चुनाव जीतते आ रहे हैं किंतु गांव का विकास बिल्कुल भी नहीं हुआ है। गांव के लोग इकट्ठे हो राजा साहब से कहते हैं- “ यह हमारा अस्पताल... कोई डॉक्टर नहीं यहां, दवाये नहीं, हारी-बीमारी के निवारण की कोई सुविधा नहीं। इस अस्पताल में तबाह हुई है हम और  इस अस्पताल की झूठी आशा उम्मीद ने अब तक जिताया है आपको।” यहां लोगों ने शोषण के विरुद्ध आवाज उठाकर परिवर्तित सामाजिक मूल्य को दर्शाया है। 
‘अल्मा कबूतरी’ उपन्यास में कबूतरा जनजाति के जीवन संघर्ष का चित्रण हुआ है। जिसमें सभ्य जाति की अमानवीयता, प्रशासन के लोगों द्वारा उन पर अत्याचार, पुलिस द्वारा इन लोगों का शोषण, दलित स्त्रियों, पुरुषों और बच्चों की दयनीय स्थिति का वर्णन हुआ है। "तुम्हारी पंचायत को मैं नहीं मानता मुखिया जी। तुम्हारे पंचों की भी दांत है, जो आदमी को फाड़ते नहीं, हंसाते हैं।" यहां रामसिंह अपने पंचायत से नाराज हैं क्योंकि पुलिस प्रशासन उसके साथ अत्याचार करती है पर मुखिया डरकर पुलिस का साथ देता है, उनका विरोध नहीं करता। इस उपन्यास में रामसिंह शिक्षित होकर कबूतरा  जाती के लोगों को अपने अधिकारों के प्रति जागरूक बनाना चाहता है जो कि परिवर्तित सामाजिक मूल्य का ही परिणाम है।
'प्रियाहठ' उपन्यास में गांव में स्त्री-शिक्षा के बढ़ते स्तर को देखकर मेरा उर्वशी के बेटे देवेश से कहती है-"आज का सा समय नहीं था देवेश की अपनी सेरसा वाली जीज्जी की नातिन नम्रता बी.टेक. कर रही है और वीरेंद्र दाऊजू की प्रीति कानपुर में एम.बी.बी.एस में दाखिला ले चुकी है। हम तो शादी करने के लिए पढ़ रहे थे, किसी कैरियर का सपना देखना भी अपराध-सा था। आगे इतना ही अपने घर (ससुराल) जाकर जो मना आए सो करना, हम तो शादी करने तक की जिम्मेदार है" इन पंक्तियों द्वारा ज्ञात होता है कि पहले लड़कियां शिक्षित की जाती थी अच्छा घर-वर की प्राप्ति के लिए किंतु आज नारी आत्मनिर्भरता के लिए शिक्षित हो रही है। इसकी वजह बदलता सामाजिक मूल्य है।
'चाक' उपन्यास में रंजीत और उसका चचेरा भाई भंवर क्रमशः एम.एस.सी.(ए.जी) और बी।ए की डिग्री हासिल किए हुए हैं। परंतु उन्हें नौकरी नहीं मिलती पर वे पैतृक व्यवसाय कृषि को अपनाकर गौरव अनुभव करते हैं। "खेती करने वाला इंनसान असभ्य और मूर्ख ही क्यों माना माना लिया जाता है ? हम दिखा देंगे कि गांव का पढ़ा-लिखा किसान ऊंचे से ऊंचे सरकारी अफसर से ज्यादा योग्य और सज्जन होता है।" ये युवा वर्ग बेरोजगारी की अवस्था में नौकरी न मिलने पर कुंठित नहीं होते बल्कि पैतृक व्यवसाय में अपनी शिक्षा का सदुपयोग करें परिवर्तित मूल्यों को दर्शाते हैं । 
मैत्रेय जी ने अपने उपन्यासों में समाज में फैले लिंग भेद भाव की ओर भी इशारा करती है। 'बेटवा बहती रही' में पहली शादी से लड़कियां पैदा होने पर उस व्यक्ति की दूसरी शादी की जाती है। जब वह गर्भवती होती है तो उसके भी जांच कराई जाती है- "जांच कराने झांसी ले जा रहे होंगे कि पेट में लड़का है या जो बिटिया हुई तो..." यहां लेखिका भ्रूण हत्या का विरोध करती है। इसी उपन्यास में निर्धनता में भी अजीत को पढ़ाया जाता है पर उर्वशी को पढ़ाने के लिए निर्धनता आड़े आती है। किंतु आगे चलकर  अजीत अपने माता-पिता का ख्याल नहीं रखता तब उर्वशी के माता-पिता उसे न पढ़ा सकने पर पछताते हैं। आगे अजीत पैसे खर्च करके उर्वशी की शादी भी नहीं करना चाहता। अजीत अपने पिता से कहता है "तुम दोनों सादी कर रहे हो, सो एन करौ। पैइसा कौ इंतजान भी कर लो। हमारे भरोसा न रहियो। हम एक नई पाई खर्च नहीं करहै।" तब बूढ़े माता-पिता उर्वशी के बारे में विचार करते हैं। उर्वशी तो घर की चाकरी ही करती रही-उसे क्या दिया? क्या किया उसके लिए?" यह विचार बदलते सामाजिक मूल्यों का सूचक है। लेखिका इस प्रकार सामाजिक चेतना दिखा रही है। मां-बाप जिन्हें बुढ़ापे की लाठी मानते हैं तब समय आने पर दगा दे जाते हैं और घर का दलिद्दर(बेटियाँ) मुसीबत में काम आता है। अतः समाज में स्त्री और पुरुष दोनों को समान अधिकार देने के लिए लेखिका प्रेरित करती है।
‘झूलानट’ में नायिका शीलो अपने परीत्यक्त पति सुमेर की जायदाद की हिस्सेदारी के लिए बछिया किये बगैर उसके छोटे भाई बालकिशन के साथ रहने लगती है। इस पर उसकी सास उसकी चालों को बाद में समझकर अपने बेटे सुमेर से कहती है- “सुमेर,तू यह सोच कि मैंने अपना अखेल नादान बेटा काए को बांधा था इस हाथिनी के पाँवो में? बस, इसी कारण कि तेरे हिस्सा की धरती न चर जाए? पर बेटा, इस हथिनी के देह में चालक लुखरिया का मगज है, यह पता नहीं था। मेरी बुद्धि पर पथरा गिरा दिए महादेव  स्वामी ने, नहीं समझी की बछिया के नाम पर बिदकती क्यों है? इस प्रकार शीला परंपरागत मूल्यों को चुनौती देकर अपने हक के लिए लड़ाई लड़ती है। उपरोक्त दोनों उदाहरण नारी की परिवर्तित मानसिकता का प्रतीक है। जिसका कारण बदलते सामाजिक मूल्य है। इस प्रकार मैत्रीयी जी ने इस परिवर्तन द्वारा सामाजिक चेतना को प्रस्तुत किया है।
सामाजिक मूल्य स्थायी नहीं होते उनमें युगानुरूप परिवर्तन होते हैं जिसका चित्रण परिवेश, संस्कृति, भौगोलिक स्थिति आदि में परिवर्तन है। मैत्रेयी जी अपने उपन्यासों द्वारा सामाजिक मूल्यों में आए इन परिवर्तनों का चित्रण कर सामाजिक चेतना को जागृत दिखाई देती है।

